**O FLOARE-N RĂDĂCINĂ (PETALE DE VIS)**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Buchetul ce ţi-am dat l-ai plâns cu jale,

Căci floarea, dacă-i ruptă, e doar vis...

Mi-ai spus că-n câmp, doar, vrei să vezi petale,

Şi nu-ntr-o vază ce soarta le-a-nchis.

Mă iartă...! N-aveam prostul obicei

De-a rupe flori, căci nu sunt insensibil -

De când am dat cu nasul de femei

M-am apucat de acest gest oribil!

Tu însăţi eşti o floare-n rădăcină -

În suflet mi-ai intrat tot mai adânc,

Dar de-mi găseşti atât de multă vină,

Am să te las cu florile-ţi pe câmp!